Ο ρόλος των δεδομένων των ΟΜΙΚΣ στην επιδημιολογική έρευνα

Μέχρι προσφάτως, οι περισσότερες μελέτες μοριακής επιδημιολογίας περιορίζονταν στη μέτρηση λίγων βιοδεικτών για την αξιολόγηση της συσχέτισής τους με την πρόληψη, διάγνωση, θεραπεία και πρόγνωση νοσημάτων. Τα τελευταία χρόνια, ραγδαίες τεχνολογικές εξελίξεις στο πεδίο της μοριακής βιολογίας και χημείας συνδυαζόμενες με χαμηλότερο κόστος έχουν επιτρέψει τη μέτρηση εκατοντάδων ή/και χιλιάδων βιοδεικτών σε μεγάλα δείγματα επιδημιολογικών μελετών. Οι βιοδείκτες αυτοί προέρχονται από διαφορετικά ιεραρχικά επίπεδα βιολογικής οργάνωσης και περιλαμβάνουν μεταξύ άλλων το γονιδίωμα, το επιγονιδίωμα, το μεταγράφωμα, το πρωτέωμα και το μεταβόλωμα. Αυτή η εξαιρετικά πλούσια βιολογική πληροφορία μας βοηθάει να κατανοήσουμε βαθύτερα την αντίδραση του ανθρώπινου οργανισμού σε εξωτερικά ερεθίσματα και παράγοντες κινδύνου (π.χ. διατροφή, κάπνισμα, ατμοσφαιρική ρύπανση) και πως συμπεριφερόμαστε βιολογικά στην υγεία και την ασθένεια με απώτερο σκοπό τη βελτίωση της δημόσιας υγείας και της κλινικής ιατρικής. Κατά τη διάρκεια της ομιλίας, θα παρουσιαστούν τα χαρακτηριστικά των ομικών βιοδεικτών, οι δυνατότητες και οι προκλήσεις από τη χρήση τους και η συνεισφορά τους στη μελλοντική βελτίωση της ιατρικής ακριβείας. Θα παρουσιαστούν παραδείγματα από τη χρήση ομικών βιοδεικτών για την κατανόηση της βιολογικής επίδρασης παραγόντων του τρόπου ζωής (π.χ. κάπνισμα, διατροφή, παχυσαρκία) και από το χώρο της ογκολογίας.  
